CELEX: 52020PC0497
Language: et
Date: 2020-09-14
Title: Ettepanek: NÕUKOGU RAKENDUSOTSUS, millega lubatakse Rootsil kohaldada elektrimaksu vähendatud määra sadamakai ääres seisvatele laevadele vahetult jaotatava elektri suhtes kooskõlas direktiivi 2003/96/EÜ artikliga 19

EUROOPA KOMISJON
            Brüssel,14.9.2020
            COM(2020) 497 final
            2020/0254(NLE)
            Ettepanek:
            NÕUKOGU RAKENDUSOTSUS,
            millega lubatakse Rootsil kohaldada elektrimaksu vähendatud määra sadamakai ääres seisvatele laevadele vahetult jaotatava elektri suhtes kooskõlas direktiivi 2003/96/EÜ artikliga 19
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Energiatoodete ja elektrienergia maksustamine on Euroopa Liidus reguleeritud nõukogu 27. oktoobri 2003. aasta direktiiviga 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik
                     1
                   (edaspidi „energia maksustamise direktiiv“ või „direktiiv“).
               
               
                  Direktiivi artikli 19 lõike 1 kohaselt võib nõukogu lisaks artiklites 5, 15 ja 17 sätestatule komisjoni ettepaneku põhjal ühehäälselt lubada, et liikmesriik kehtestab teatavatel poliitilistel kaalutlustel täiendava maksuvabastuse või vähendab maksustamistaset.
               
               
                  Nõukogu 14. oktoobri 2014. aasta rakendusotsusega 2014/725/EL
                     2
                   (millele eelnes nõukogu 12. juuni 2011. aasta rakendusotsus 2011/384/EL
                     3
                  ) juba lubati Rootsil kohaldada elektrimaksu vähendatud määra sadamakai ääres seisvatele laevadele (välja arvatud eraomanduses olevad lõbusõidulaevad
                     4
                  ) vahetult jaotatava elektri suhtes (edaspidi „kaldalt tulev elekter“).
               
               
                  Käesoleva ettepaneku eesmärk on pikendada seda luba vastavalt Rootsi taotlusele, arvestades, et praegune erand kaotas kehtivuse 25. juunil 2020. 
               
               
                  15. augusti 2019. aasta kirjaga teatasid Rootsi ametiasutused komisjonile oma kavatsusest pikendada praegust meedet kuni 31. detsembrini 2023. Lisateave esitati 1. aprilli 2020. aasta kirjas.
               
               
                  Rootsi ametiasutuste eesmärk on jätkuvalt kohaldada kaldalt tuleva elektri suhtes elektrimaksu vähendatud määra 5 Rootsi krooni (0,484 eurot)
                     5
                   MWh kohta. Taotluse esitamise ajal oli kõnealune maksumäär kooskõlas direktiivis 2003/96/EÜ sätestatud äriotstarbelise elektrienergia madalaima maksumääraga. Direktiivi artiklis 13 on sätestatud 5 % lubatud hälve liikmesriikidele, kes ei ole eurot kasutusele võtnud.
               
               
                  Tuletatakse meelde, et energia maksustamise direktiivi artikli 13 kohaselt peavad liikmesriigid kord aastas kontrollima, kas omavääringus väljendatud maksumäärad on kooskõlas direktiivis sätestatud alammääradega. Selleks kasutatakse oktoobri esimesel tööpäeval Euroopa Liidu Teatajas avaldatud vahetuskursse. Liikmesriigid võivad säilitada iga-aastase kohandamise ajal kehtivad maksumäärad üksnes juhul, kui eurodes väljendatud maksustamistaseme ümberarvutamisel tõuseb riigi vääringus väljendatud maksustamistase alla 5 % või vähem kui 5 euro võrra, võttes arvesse nimetatud kahest näitajast väiksema.
               
               
                  Taotletav kehtivusaeg on 26. juunist 2020 kuni 31. detsembrini 2023, mis on kooskõlas praeguse erandiga ja energia maksustamise direktiivi artikliga 19 lubatud maksimaalse ajavahemikuga.
               
               
                  Maksu vähendamise eesmärk on julgustada neid laevu, mis tavaliselt kasutavad elektrivarustuseks diisli jõul töötavat abimootorit, kasutama selle asemel kaldalt tulevat elektrit. Need sätted vähendavad kai ääres seisvate laevade heitkoguseid, vähendades seega hapestavate ainete sadestumist, mis on probleem eelkõige edela-Rootsis. Samuti leitakse, et kõnealused sätted aitavad oluliselt parandada kohalikku keskkonnaseisundit, muu hulgas mürataseme vähendamise kaudu.
               
               
                  Vähendus hõlmab kaldalt tuleva elektri suhtes kohaldatava energiamaksu alandamist muidu kohaldatavalt tasemelt 34,7 Rootsi krooni MWh kohta 5 Rootsi kroonini MWh kohta.
               
               
                  Teisest küljest peavad liikmesriigid vastavalt energia maksustamise direktiivi artikli 14 lõike 1 punktile c vabastama maksust energiatooted, mida kasutatakse elektrienergia tootmiseks sadamakai ääres seisvatel laevadel. Nad võivad seda teha ka elektrienergia puhul, mis on toodetud siseveeteedel navigeerimiseks ette nähtud laeva pardal vastavalt direktiivi artikli 15 lõike 1 punktile f. Rootsi kinnitas viimati nimetatud vabatahtliku erandi ülevõtmist.
               
            
            
               Rootsi kohaldab elektrimaksu vähendatud määra kõigi vähemalt 380-voldiste kaldalt tulevate selliste elektritarnete suhtes, mis on ette nähtud vähemalt 400-tonnise kogumahutavusega kaubalaevade jaoks. Rootsi asutused peavad piirangut asjakohaseks tagamaks, et kavandatud maksuvähendus hõlmaks absoluutset enamust rahvusvahelises laevaliikluses kasutatavatest laevadest ja suuremaid siseriiklikus laevaliikluses kasutatavaid laevu. Arvatakse, et just need laevad tekitavad suurima osa heitest, mis tuleneb sadamakai ääres seisvate laevade pardal töötavatest abimootoritest. Vähendamist ei kohaldata, kui laeva kasutatakse isiklikel eesmärkidel või kui see seisab jõude või on pikaajaliselt kasutusest kõrvaldatud.
            
            
               
                  Laevadel ei ole siiski kohustust kasutada kaldalt tulevat elektrit.
               
            
            
               Rootsi ametiasutused tunnistavad, et meede kujutab endast riigiabi. See kuulub siiski komisjoni 2014.−2020. aasta keskkonna- ja energiaalase riigiabi suuniste punktide 167–174 reguleerimisalasse. Meede vastab ka materiaalsetele tingimustele, mis on sätestatud komisjoni 17. juuni 2014. aasta määruses (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (edaspidi „üldine grupierandi määrus“).
            
            
               Rootsi ametiasutused tunnistavad, et meede soodustab kaubalaevanduses kasutatavate laevade omanikke. Nad leiavad siiski, et meede on konkurentsi suhtes neutraalne, kuna see on kättesaadav kõigile Rootsi sadamate kai ääres seisvatele laevadele (v.a erakasutuseks mõeldud laevad). Rootsi leiab, et mõju liikmesriikide vahelisele kaubandusele on tühine, kuna sadamate valik sõltub pigem lasti sihtkohast, mitte väiksematest kai ääres seismise kuludest, mis tulenevad kaldalt tuleva elektriga seotud maksuvähendusest.
            
            
               Iga-aastased eelarvekulud on hinnanguliselt 6 miljonit Rootsi krooni.
            
         
         
            
               Meede on antud tagasimakse vormis, mis vähendab asjaomase elektrienergia maksukoormust.
            
            
               Rootsi ametiasutused leiavad, et kaldalt tuleva elektri suhtes kohaldatav maksuvähendus ei too kaldalt tulevat elektrit kasutavatele laevakäitajatele märkimisväärset konkurentsieelist võrreldes laeva pardal toodetava elektriga. Kui võtta arvesse ainult elektri hinda ja maksu, siis on madalama maksumääraga kaldalt tuleva elektri hind mõnevõrra madalam pardal toodetava elektri hinnast. Kaldalt tuleva elektri hinda mõjutavad siiski ka lisakulud, mis on seotud võrgutasude, laeva pardal ühendusse tehtavate investeeringute ning otseselt või kaudselt sadama varustusrajatistesse tehtavate investeeringutega. Kuna investeeringud sadamates ja laeva pardal asuvatesse rajatistesse on üsna kulukad, leiavad Rootsi ametiasutused, et madalam maksumäär on eeltingimus, et sadamad ja laevaomanikud neid investeeringuid teeksid.
            
            
               Meetme eesmärk on meretranspordi keskkonnamõju vähendamine. Meetmega vähendatakse kai ääres seisvate laevade õhku paisatavaid heitkoguseid ja müra. Meede aitab kaasa õhukvaliteedi direktiivis (2008/50/EÜ) sätestatud lämmastikdioksiidi piirtasemete saavutamisele sadamalinnades. Sellel on positiivne mõju ka muudele õhukvaliteedi parameetritele sadamate ümbruses.
            
            
               
                  Rootsi taotles luba 26. juunist 2020 kuni 31. detsembrini 2023, ilma et praegu kehtiv erand katkeks, ja kooskõlas direktiivi artikli 19 lõikes 2 osutatud maksimaalse ajavahemikuga.
               
            
            
               •Kooskõla poliitikavaldkonnas praegu kehtivate õigusnormidega
            
            
               
                  Elektrienergia maksustamine on reguleeritud direktiiviga 2003/96/EÜ, eelkõige selle artikliga 10. Artikli 14 lõike 1 punktis c on sätestatud kohustus kohaldada laevaliikluses kasutatavate energiatoodete ja laeva pardal toodetava elektrienergia suhtes maksuvabastust. Artiklitega 5, 15 ja 17 on liikmesriikide jaoks ette nähtud võimalus anda teatavat tüüpi elektrikasutuse puhul täielik või osaline maksuvabastus või alandada maksustamistaset. Samas ei ole nende sätetega ette nähtud kaldalt tuleva elektri maksustamise vähendamist.
               
               
                  Meede kujutab endast riigiabi ja kuulub kõnealust küsimust reguleerivate ELi õigusaktide, eelkõige komisjoni määruse 651/2014/EL
                     6
                   kohaldamisalasse.
               
            
            
               Energia maksustamise direktiivi sätted
            
            
               
                  Direktiivi 2003/96/EÜ artikli 19 kohase meetme hindamine.
               
               
                  Direktiivi artikli 19 lõike 1 esimeses lõigus on sätestatud järgmine: 
               
               
                  „Lisaks eelmiste artiklite sätetele, eriti artiklitele 5, 15 ja 17, võib nõukogu komisjoni ettepaneku põhjal ühehäälselt lubada liikmesriigil kehtestada täiendava maksuvabastuse või -vähenduse teatavatel poliitilistel kaalutlustel.“
               
               
                  Komisjon on juba soovitanud kasutada kaldalt tulevat elektrit selle asemel, et toota elektrienergiat sadamakai ääres seisvate laevade pardal, ning on seega tunnistanud kõnealuse tegevuse keskkonnaeeliseid
                     7
                  . 
               
               
                  Maksusoodustuse kohaldamine kaldalt tuleva elektri suhtes võiks toimuda direktiivi artikli 19 alusel, sest sellega on liikmesriikidel lubatud kehtestada täiendav maksuvabastus või -vähendus teatavatel poliitilistel kaalutlustel. 
               
               
                  Rootsi on taotlenud, et meedet võiks kohaldada umbes 3,5 aastat, mis on vähem kui artikli 19 lõikes 2 lubatud maksimaalne ajavahemik, st kuus aastat. Põhimõtteliselt peaks taotletud erandi kohaldamisaeg olema piisavalt pikk, et sadamaoperaatorid ja elektritarnijaid saaksid jätkata või alustada vajalikke investeeringuid kaldalt tuleva elektri rajatistesse. See periood tagab õiguskindluse ka laevade käitajatele, kes peavad kavandama pardaseadmetega seotud investeeringuid. 
               
            
            
               Erand ei tohiks siiski kahjustada kehtiva õigusraamistiku edasist arengut ning selle puhul tuleks arvesse võtta energia maksustamise direktiivi eelseisvat läbivaatamist ja seda, et nõukogu võib võtta vastu õigusakti, mis põhineb komisjoni ettepanekul energia maksustamise direktiivi muutmiseks. Kõnealune läbivaatamine järgneb energia maksustamise direktiivi hindamisele
                  8
                ja nõukogu 28. novembri 2019. aasta järeldustele ELi energia maksustamise raamistiku kohta
                  9
               . Nõukogu kutsus oma järeldustes komisjoni üles analüüsima ja hindama võimalikke variante, et avaldada õigeaegselt ettepanek energia maksustamise direktiivi läbivaatamise kohta, ning kutsus komisjoni üles pöörama erilist tähelepanu direktiivi kohaldamisalale, miinimummääradele ning konkreetsetele maksuvähendustele ja -vabastustele. 
            
            
            
               Kuigi neil asjaoludel näib asjakohane anda luba taotletud ajavahemikuks, tuleks erandi kehtivus seada sõltuvusse sellest, kas kõnealust küsimust käsitlevaid üldsätteid hakatakse kohaldama enne 2023. aasta lõppu.
            
            
            
               
                  Riigiabi eeskirjad
               
               
                  Rootsi ametiasutuste poolt kehtestatud vähendatud maksumäär 5 Rootsi krooni (umbes 0,484 eurot)
                     10
                   oli taotluse esitamise ajal kooskõlas direktiivis 2003/96/EÜ sätestatud alammääraga, mis kehtib elektrienergia äriotstarbelise kasutuse korral.
               
            
         
         
            
               
                  Meede võib seega kuuluda komisjoni määruse (EL) nr 651/2014 artikli 44 kohaldamisalasse; artiklis sätestatakse tingimused mille alusel võib direktiivi 2003/96/EÜ kohaselt keskkonnamaksu vähendustena antava abi vabastada riigiabist teatamise nõudest. Praeguses etapis ei saa aga kindlaks teha, kas kõik selles määruses sätestatud tingimused on täidetud, ja käesolev ettepanek võtta vastu nõukogu rakendusotsus ei võta liikmesriigilt kohustust tagada riigiabi eeskirjade järgimine, eelkõige maksuvabastusena antava abi korral, mis kuulub komisjoni määruse (EL) nr 651/2014 alla.
               
            
            
               •Kooskõla muude liidu tegevuspõhimõtetega
            
            
               
                  Keskkonna ja kliimamuutuste poliitika
               
               
                  Taotletud meede on peamiselt seotud ELi keskkonnapoliitikaga. Meede aitab saavutada kohaliku õhukvaliteedi parandamise, müra vähendamise ja kliimamuutustega võitlemise eesmärki sel määral, kuivõrd see aitab vähendada punkrikütuste põletamist sadamas seisvate laevade pardal. Välisõhu kvaliteeti käsitleva direktiiviga 2008/50/EÜ
                     11
                   kohustatakse liikmesriike tagama, et mitme õhusaasteaine heide jääks alla direktiivis kehtestatud piirtaseme, sihttaseme ja muu õhukvaliteedi normi. Nimetatud kohustusega nõutakse, et liikmesriigid leiaksid lahendusi sellistele probleemidele nagu sadamakai ääres seisvate laevade tekitatavad heited, ning on mõistetav, et selliste probleemidega sadamate puhul soodustatakse kaldalt tuleva elektri kasutamist õhukvaliteedi üldise strateegia osana. Kaldalt tuleva elektri kasutamist soodustatakse ka direktiiviga (EL) 2016/802,
                     12
                   millega reguleeritakse laevakütuste väävlisisaldust.
               
               
                  Rootsi ametiasutuste sõnul on kaldalt tuleva elektri kasutamine toonud kaasa vääveldioksiidi, lämmastikoksiidide, tahkete osakeste ja süsinikoksiidide heitkoguste vähenemise. Rootsi ametiasutustel ei ole praegu uusimaid hinnanguid meetmega seotud heitkoguste vähendamise kohta. Meetme täielikku potentsiaali ei ole saavutatud, sest nii kaidel kui ka laevadel on vaja kulukat varustust. Kaldalt tuleva elektri kasutamine on oluline osa Rootsi püüdlustes täita õhukvaliteedi standardeid vastavalt 21. mai 2008. aasta direktiivile 2008/50/EÜ välisõhu kvaliteedi ja Euroopa õhu puhtamaks muutmise kohta.
               
               
                  Energiapoliitika
               
               
                  Meede on kooskõlas direktiiviga 2014/94/EL alternatiivkütuste taristu kasutuselevõtu kohta,
                     13
                   milles käsitletakse kaldalt tuleva elektri rajatiste paigaldamist sadamatesse, kus on sellekohane nõudlus ning kus need rajatised on kulutasuvad ja keskkonnale positiivse mõjuga. See on tunnistatud ühist huvi pakkuvaks eesmärgiks riigiabi andmisel ELi toimimise lepingu artikli 107 lõike 1 kohaselt
                     14
                  .
               
               
                  Siinkohal tuleb meenutada, et kaldalt tuleva elektri ebasoodsa konkurentsiolukorra üks olulisi põhjusi on see, et alternatiivne võimalus, st sadamas seisvate laevade pardal toodetud elektrienergia on praegu täielikult maksuvaba: maksuvaba ei ole mitte ainult elektrienergia tootmiseks põletatav punkrikütus (see vastab direktiivi 2003/96/EÜ artikli 14 lõike 1 punktis a osutatud tavaolukorrale), vaid ka laevade pardal toodetud elektrienergia on maksuvaba (vt direktiivi 2003/96/EÜ artikli 14 lõike 1 punkt c). Kuigi viimasena mainitud maksuvabastust võib olla raske käsitada liidu keskkonnaeesmärkidele vastavana, on selles arvesse võetud praktilisi kaalutlusi. Tegelikult on laeva pardal toodetud elektrienergia maksustamiseks vajalik laevaomaniku (kes asub sageli kolmandas riigis) või -käitaja deklaratsioon tarbitud elektrienergia koguse kohta. Deklaratsioonis peab lisaks olema osutatud, milline osa elektrienergiast tarbiti selle liikmesriigi territoriaalvetes, kus maks tasumisele kuulub. See oleks laevaomanikele tohutu halduskoormus, kuna nad peaksid esitama deklaratsiooni kõigi liikmesriikide kohta, kelle territoriaalvetes laev on seilanud.
               
               
                  Transpordipoliitika
               
               
                  Kõnealune meede on kooskõlas komisjoni soovitusega 2006/339/EÜ liidu sadamates kai ääres seisvatel laevadel kaldalt tuleva elektri kasutamise edendamise kohta
                     15
                   ning komisjoni teatisega „Strateegilised eesmärgid ja soovitused seoses ELi meretranspordipoliitikaga“
                     16
                  .
               
               
                  Siseturg ja aus konkurents
               
               
                  Siseturu ja ausa konkurentsi seisukohast meede üksnes vähendab punkrikütuste maksuvabastusest tulenevat konkurentsi moonutavat olukorda, mis tuleneb kahest konkureerivast elektrienergiaallikast, st laeva pardal toodetav elektrienergia ja kaldalt tulev elekter.
               
               
                  Rootsi ametiasutused ei ole täheldanud märkimisväärseid muutusi laevaomanike sadamate valikus seoses kaldalt tuleva elektri rajatiste kättesaadavusega. Praegu kasutatakse kaldalt tulevat elektrit peamiselt parvlaevadel ja kindla marsruudiga liikluses. Laevaomanike sadama valik ei põhine sellel, kas kaldalt tulevat elektrit tarnitakse või mitte. Sidusrühmade sõnul valivad kruiisilaevad sageli kaikohad, kus on olemas kaldalt tulev elekter.
               
               
                  Lisaks on asjaomastel laevadel juurdepääs kaldalt tulevale elektrile sõltumata nende lipuriigist ning sellega ei kaasne riigi ettevõtjate soodsamat maksukohtlemist võrreldes nende konkurentidega teistest ELi liikmesriikidest.
               
               
                  Sadamatevahelise konkurentsi osas võib oletada, et võimalik mõju liikmesriikidevahelisele kaubavahetusele, mis avalduks siis, kui laevad muudaksid oma marsruuti, et kasutada vähendatud maksumääraga kaldalt tulevat elektrit, on tühine. Sellises olukorras, kus kaldalt tuleva elektri kasutamine ei ole vaatamata maksuvähendusele vähemalt lühikeses perspektiivis soodsam kui elektrienergia tootmine laeva pardal, ei moonuta kaldalt tuleva elektri puhul antav kõnealune maksuvähendus tõenäoliselt kuigivõrd sadamatevahelist konkurentsi, õhutades laevu selle võimaluse kättesaadavuse tõttu oma marsruuti muutma.
               
               
                  Ajavahemik, mille kohta on tehtud ettepanek pikendada vähendatud maksumäära kohaldamise luba, välja arvatud juhul, kui praegune raamistik ja olukord oluliselt muutuvad, muudab ebatõenäoliseks, et eelnevates lõikudes esitatud analüüs muutub enne meetme kehtivusaja lõppu.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Nõukogu direktiivi 2003/96/EÜ artikkel 19.
               
            
            
               •Subsidiaarsus (ainupädevusse mittekuuluva valdkonna puhul) 
            
         
         
            
               
                  Euroopa Liidu toimimise lepingu artikliga 113 hõlmatud kaudse maksustamise valdkond ei ole ELi toimimise lepingu artikli 3 kohaselt iseenesest Euroopa Liidu ainupädevuses.
               
               
                  Siiski võib direktiivi 2003/96/EÜ artikli 19 kohaselt üksnes nõukogu teisese õigusaktiga lubada liikmesriigil kehtestada selle sätte kohaseid täiendavaid maksuvabastusi või -vähendusi. Seepärast ei ole liikmesriikidel õigust nõukogu asemel tegutseda. Subsidiaarsuse põhimõtet seega käesoleva rakendusotsuse puhul ei kohaldata. Kuna käesolev õigusakt ei ole seadusandliku akti eelnõu, ei pea seda aluslepingute protokolli nr 2 kohaselt edastama liikmesriikide parlamentidele subsidiaarsuse põhimõtte järgimise kontrollimiseks.
               
            
            
               •Proportsionaalsus
            
            
               
                  Ettepanek on kooskõlas proportsionaalsuse põhimõttega. Maksuvähendus ei ületa kõnealuse eesmärgi saavutamiseks vajalikku.
               
            
            
               •Vahendi valik
            
            
               
                  Kavandatav vahend: nõukogu rakendusotsus. Direktiivi 2003/96/EÜ artikliga 19 on ette nähtud üksnes sellist liiki õigusakt.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Praegu kehtivate õigusaktide järelhindamine või toimivuse kontroll
            
            
               
                  Meetme võtmiseks ei ole vaja praegu kehtivaid õigusakte hinnata.
               
            
            
               •Konsulteerimine sidusrühmadega
            
            
               
                  Käesolev ettepanek põhineb Rootsi esitatud taotlusel ja käsitleb ainult kõnealust liikmesriiki.
               
            
            
               •Eksperdiarvamuste kogumine ja kasutamine
            
            
               
                  Välisekspertide arvamusi ei olnud vaja kasutada.
               
            
            
               •Mõjuhinnang
            
            
               
                  Käesolevas ettepanekus käsitletakse ühe liikmesriigi taotlusel talle antud luba ja mõju hindamine ei ole vajalik.
               
               
                  Rootsi esitatud teabest nähtub, et meetmel on maksutulule piiratud mõju. Rootsi ametiasutuste sõnul on meetmest tulenevate maksukulude prognoosi kohaselt järgmistel aastatel oodata kuue miljoni Rootsi krooni suurust kahjumit aastas.
               
               
                  Rootsi eeldab, et meetmel on positiivne mõju tema keskkonnaeesmärkide saavutamisele ja eelkõige õhukvaliteedi parandamisele kooskõlas direktiiviga 2008/50/EÜ välisõhu kvaliteedi ja Euroopa õhu puhtamaks muutmise kohta. Kaldalt tuleva elektri kasutamine on toonud kaasa vääveldioksiidi, lämmastikoksiidide, tahkete osakeste ja süsinikoksiidide heitkoguste vähenemise. Meetme täielikku potentsiaali ei ole saavutatud, sest nii kaidel kui ka laevadel on vaja kulukat varustust.
               
            
            
               •Õigusnormide toimivus ja lihtsustamine
            
            
               
                  Meetmega ei nähta ette lihtsustamist. See tuleneb Rootsi esitatud taotlusest ja käsitleb ainult kõnealust liikmesriiki.
               
            
            
               •Põhiõigused
            
         
         
            
               
                  Meetmel ei ole tähtsust põhiõiguste suhtes.
               
            
            
               4.MÕJU EELARVELE
            
            
               
                  Meetmega ei kaasne liidule rahalist ega halduskoormust. Ettepanek ei mõjuta seega liidu eelarvet.
               
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
            
               
                  Rakenduskava ei ole vaja. Käesolevas ettepanekus käsitletakse ühele liikmesriigile tema taotlusel antud luba maksumäära vähendamiseks. Luba antakse piiratud ajavahemikuks kuni 31. detsembrini 2023. Kohaldatav maksumäär peab olema kooskõlas energia maksustamise direktiivis sätestatud madalaima maksustamistasemega. Kui pärast kehtivusaja lõppu esitatakse taotlus meetme uuendamiseks, saab meedet hinnata.
               
            
            
               •Selgitavad dokumendid (direktiivide puhul)
            
            
               
                  Ettepanek ei nõua ülevõtmist selgitavaid dokumente. 
               
            
            
               •Ettepaneku sätete üksikasjalik selgitus
            
            
               
                  Artiklis 1 sätestatakse, et Rootsil lubatakse kohaldada elektrimaksu vähendatud määra elektrienergia suhtes, mida tarnitakse otse Rootsi sadamates kai ääres seisvatele laevadele, mis ei ole eraomanduses olevad lõbusõidulaevad (edaspidi „kaldalt tulev elekter“). Maksumäär peab olema kooskõlas direktiivis sätestatud minimaalse maksumääraga elektrienergia äriotstarbelise kasutuse puhul. Vastavalt direktiivi 2003/96/EÜ artikli 14 lõike 1 punkti c teisele lõigule ei tohi vähendatud maksumääraga elektrit tarnida eraomanduses olevatele lõbusõidulaevadele.
               
               
                  Artiklis 2 sätestatakse, et taotletud luba antakse kooskõlas kehtiva nõukogu rakendusotsusega 2014/725/EL alates 26. juunist 2020 kuni 31. detsembrini 2023, mis jääb direktiiviga lubatud maksimaalselt kuueaastase ajavahemiku piiresse, nagu Rootsi on taotlenud.
               
            
            
               2020/0254 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega lubatakse Rootsil kohaldada elektrimaksu vähendatud määra sadamakai ääres seisvatele laevadele vahetult jaotatava elektri suhtes kooskõlas direktiivi 2003/96/EÜ artikliga 19
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 27. oktoobri 2003. aasta direktiivi 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik,
                  17
                eriti selle artiklit 19,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
         
         
            
               (1)Nõukogu rakendusotsusega 2014/725/EL
                  18
                lubati Rootsil kuni 25. juunini 2020 kohaldada elektrimaksu vähendatud määra sadamakai ääres seisvatele laevadele vahetult jaotatava elektri suhtes („kaldalt tulev elekter“) kooskõlas direktiivi 2003/96/EÜ artikliga 19.
            
            
               (2)Rootsi taotles 15. augusti 2019. aasta kirjaga luba kohaldada elektrimaksu vähendatud määra kaldalt tuleva elektri suhtes vastavalt direktiivi 2003/96/EÜ artiklile 19. Rootsi ametiasutused esitasid lisateavet 1. aprilli 2020. aasta kirjaga.
            
            
               (3)Vähendatud maksumääraga, mida Rootsi kavatseb kohaldada, soovib ta jätkata kaldalt tuleva elektri kasutamise edendamist. Sellise elektri kasutamist peetakse sadamakai ääres seisvate laevade elektritarbimise vajaduste katmisel keskkonnasõbralikumaks, kui seda on punkrikütuste põletamine laevade pardal.
            
            
               (4)Kuna kaldalt tuleva elektri kasutamisel ei teki sellist õhusaasteainete heidet nagu punkrikütuste põletamisel, siis aitab see kaasa sadamalinnade õhukvaliteedi paranemisele ja müra vähendamisele. Seepärast loodetakse, et meetmega on võimalik kaasa aidata liidu keskkonna-, tervishoiu- ja kliimapoliitika eesmärkide saavutamisele.
            
            
               (5)Lubades Rootsil kohaldada kaldalt tuleva elektri suhtes vähendatud maksumäära, ei minda sellise elektri kasutamise suurendamiseks vajalikust kaugemale, kuna elektrienergia tootmine laevade pardal jääb endiselt enamikul juhtudel konkurentsivõimelisemaks võimaluseks. Samal põhjusel ja asjaomase tehnoloogia praeguse suhteliselt väikese turuosa tõttu ei too meede oma jõusoleku ajal tõenäoliselt kaasa märkimisväärseid konkurentsimoonutusi ega mõjuta seega negatiivselt siseturu nõuetekohast toimimist.
            
            
               (6)Vastavalt direktiivi 2003/96/EÜ artikli 19 lõikele 2 tuleb kõiki kõnealuse sätte alusel antavaid lube ajaliselt rangelt piiritleda. Tagamaks, et loa kehtivusaeg on piisavalt pikk, et julgustada asjaomaseid ettevõtjaid tegema vajalikke investeeringuid, on asjakohane anda luba kuni 31. detsembrini 2023. Loa kehtivus peaks siiski lõppema alates kuupäevast, mil hakatakse kohaldama kaldalt tuleva elektri maksusoodustusi käsitlevaid üldsätteid, mille nõukogu võtab vastu vastavalt Euroopa Liidu toimimise lepingu artiklile 113 või mis tahes muu asjakohase sätte alusel, kui selliseid sätteid hakatakse kohaldama enne 31. detsembrit 2023. 
            
            
               (7)Selleks et tagada sadama- ja laevaoperaatoritele õiguskindlus ning vältida elektrienergia turustajate ja edasimüüjate halduskoormuse võimalikku suurenemist, tuleks tagada, et Rootsi saaks jätkata kaldalt tuleva elektri suhtes vähendatud maksumäära kohaldamist. Seepärast tuleks nõukogu rakendusotsusega 2014/725/EL kehtestatud varasema korra sujuvaks kohaldamiseks anda taotletud luba alates 26. juunist 2020.
            
            
               (8)Käesolev otsus ei piira liidu riigiabi eeskirjade kohaldamist,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Rootsil lubatakse kohaldada elektrimaksu vähendatud määra sadamakai ääres seisvatele laevadele, mis ei ole eraomanduses olevad lõbusõidulaevad, vahetult jaotatava elektri suhtes („kaldalt tulev elekter“), tingimusel, et järgitakse direktiivi 2003/96/EÜ artiklis 10 osutatud madalaimaid maksustamistasemeid.
            
            
               Artikkel 2
            
            
               Käesolevat otsust kohaldatakse 26. juunist 2020 kuni 31. detsembrini 2023.
            
            
               Juhul kui nõukogu näeb Euroopa Liidu toimimise lepingu artikli 113 või mõne muu asjaomase sätte alusel ette kaldalt tulevat elektrit käsitlevaid maksusoodustusi hõlmavad üldeeskirjad, kaotab käesolev otsus kehtivuse päeval, mil kõnealused üldeeskirjad jõustuvad.
            
            
               Artikkel 3
            
            
               Käesolev otsus on adresseeritud Rootsi Kuningriigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 283, 31.10.2003, lk 51–70.
               
               
                  
                     (2)
                  
                        ELT L 301, 21.10.2014, lk 27–28.
               
               
                  
                     (3)
                  
                        ELT L 170, 30.06.2011, lk 36–37.
               
               
                  
                     (4)
                  
                        Mõiste „eraomanduses olevad lõbusõidulaevad“ on määratletud vastavalt direktiivi 2003/96/EÜ artikli 14 lõike 1 punkti c teisele lõigule.
               
               
                  
                     (5)
                  
                        Kõik arvutused põhinevad 1. oktoobri 2018. aasta vahetuskursil, st 10,3300 Rootsi krooni 1 euro eest. Vt ELT C 353/1, 2.10.2018
               
               
                  
                     (6)
                  
                        Komisjoni 17. juuni 2014. aasta määrus (EL) nr 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.6.2014, lk 1–78).
               
               
                  
                     (7)
                  
                        Komisjoni 8. mai 2006. aasta soovitus 2006/339/EÜ ühenduse sadamates seisvatel laevadel kaldalt tuleva elektri kasutamise edendamise kohta (ELT L 125, 12.5.2006).
               
               
                  
                     (8)
                  
                        SWD (2019) 329 final.
               
               
                  
                     (9)
                  
                        Nõukogu 28. novembri 2019. aasta järeldused 14608/19, FISC 458. 
               
               
                  
                     (10)
                  
                        Kõik arvutused põhinevad 1. oktoobri 2018. aasta vahetuskursil, st 10,3300 Rootsi krooni 1 euro eest. Vt ELT C 353/1, 2.10.2018
               
               
                  
                     (11)
                  
                        Euroopa Parlamendi ja nõukogu 21. mai 2008. aasta direktiiv 2008/50/EÜ välisõhu kvaliteedi ja Euroopa õhu puhtamaks muutmise kohta (ELT L 152, 11.6.2008, lk 1).
               
               
                  
                     (12)
                  
                        Euroopa Parlamendi ja nõukogu 11. mai 2016. aasta direktiiv (EL) 2016/802, mis käsitleb väävlisisalduse vähendamist teatavates vedelkütustes (ELT L 132, 21.5.2016, lk 58–78).
               
               
                  
                     (13)
                  
                        Euroopa Parlamendi ja nõukogu 22. oktoobri 2014. aasta direktiiv 2014/94/EL alternatiivkütuste taristu kasutuselevõtu kohta (ELT L 307, 28.10.2014, lk 1–20).
               
               
                  
                     (14)
                  
                        C(2014) 2231 final, 9. aprill 2014.
               
               
                  
                     (15)
                  
                        Komisjoni 8. mai 2006. aasta soovitus 2006/339/EÜ ühenduse sadamates seisvatel laevadel kaldalt tuleva elektri kasutamise edendamise kohta (ELT L 125, 12.5.2006).
               
               
                  
                     (16)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Strateegilised eesmärgid ja soovitused seoses ELi meretranspordipoliitikaga kuni 2018. aastani”, KOM(2009) 8 (lõplik), 21. jaanuar 2009.
               
               
                  
                     (17)
                  
                        ELT L 283, 31.10.2003, lk 51.
               
               
                  
                     (18)
                  
                        ELT L 301, 21.10.2014, lk 27–28.